b"\n_START_ARTICLE_\nFront de lib\xc3\xa9ration nationale\n_START_PARAGRAPH_\nFront de lib\xc3\xa9ration nationale (fransk for Den nasjonale frigj\xc3\xb8ringsfront; arabisk: \xd8\xac\xd8\xa8\xd9\x87\xd8\xa9 \xd8\xa7\xd9\x84\xd8\xaa\xd8\xad\xd8\xb1\xd9\x8a\xd8\xb1 \xd8\xa7\xd9\x84\xd9\x88\xd8\xb7\xd9\x86\xd9\x8a; Jabhat at-Ta\xe1\xb8\xa9r\xc4\xabr al-Wa\xc5\xa3an\xc4\xab), forkortet FLN, er et algirsk sosialistisk og nasjonalistisk politisk parti som ogs\xc3\xa5 er sterkt p\xc3\xa5virket av algirsk islam, siden denne religionen var en viktig faktor i \xc3\xa5 bygge en algirsk nasjonalisme som kontrasterte de fransk-algirske pieds-noires. FLN ble grunnlagt 1. november 1954 som en sammensl\xc3\xa5ing av flere andre, mindre grupper, med det m\xc3\xa5l \xc3\xa5 l\xc3\xb8srive Alg\xc3\xa9rie fra Frankrike. Partiet kjempet dermed mot Frankrike, st\xc3\xb8ttet av muhammedanske harkis, og mot de franske ekstremistiske terroristorganisasjonene Front alg\xc3\xa9rie fran\xc3\xa7aise og Organisation de l'arm\xc3\xa9e secr\xc3\xa8te i den sv\xc3\xa6rt blodige Algeriekrigen fra 1954 til 1962 som den absolutt viktigste algirske motstandsorganisasjonen. Under krigen besto FLN av b\xc3\xa5de en milit\xc3\xa6r del (Arm\xc3\xa9e de lib\xc3\xa9ration nationale, ALN) og en politisk del, offisielt en provisorisk regjering (Gouvernement provisoire de la R\xc3\xa9publique alg\xc3\xa9rienne, GPRA). FLN, og ogs\xc3\xa5 den franske h\xc3\xa6ren, ble kjent for sin omfattende bruk av terror mot b\xc3\xa5de franskmenn og mot algirere som ikke st\xc3\xb8ttet FLNs uavhengighetskamp, ikke minst mot harkiene som hadde st\xc3\xb8ttet Frankrike. _NEWLINE_Etter \xc3\xa5 ha forhandlet fram Alg\xc3\xa9ries uavhengighet og separasjon fra Frankrike i 1962 i \xc3\x89vianfreden ble den radikale Ahmed Ben Bella i 1963 landets president p\xc3\xa5 vegne av FLN, og han styrte fram til han ble styrtet i et kupp i 1965. Alg\xc3\xa9rie ble en ettpartistat med FLN som eneste lovlige parti, og flerpartisystemet ble ikke innf\xc3\xb8rt f\xc3\xb8r i 1988. Likevel styrte ikke FLN Alg\xc3\xa9rie direkte i hele denne perioden p\xc3\xa5 grunn av Houari Boum\xc3\xa9di\xc3\xa8nnes milit\xc3\xa6re styre fra 1965 til 1978. I tillegg til \xc3\xa5 f\xc3\xb8re en sosialistisk, men ikke marxistisk \xc3\xb8konomisk politikk, har FLN blitt karakterisert som et populistisk nasjonalistisk parti, som har fremmet solidaritet med andre vanskeligstilte arabiske land, som Palestina og Vest-Sahara. Til tross for islamsk innflytelse p\xc3\xa5 partiet, g\xc3\xa5r det inn for en sekul\xc3\xa6r stat, og kjempet mot islamister i den algirske borgerkrigen. I hele Alg\xc3\xa9ries historie etter l\xc3\xb8srivelsen fra Frankrike, med unntak av \xc3\xa5rene 1990-96, har FLN v\xc3\xa6rt en viktig del av Alg\xc3\xa9ries politiske system. FLN er fremdeles landets st\xc3\xb8rste parti med en oppslutning p\xc3\xa5 22.98% i valget i 2007 (en sterk nedgang fra 34,3% i valget i 2002) og sitter i regjeringen sammen med st\xc3\xb8ttende partier, og regner seg som det algirske folks representant. Alg\xc3\xa9ries n\xc3\xa5v\xc3\xa6rende president Abdelaziz Bouteflika er partiets n\xc3\xa5v\xc3\xa6rende leder, mens generalsekret\xc3\xa6ren er Abdelaziz Belkhadem."